google/wiki40b huggingface dataset:
Kawir

Όνομα

Το όνομα της μπάντας (Kawir) προέρχεται από τους αρχαίους χθόνιους θεούς Κάβειρους. Οι Κάβειροι λατρεύονταν σε μυστηριακές τελετές(Καβείρια Μυστήρια), οι οποίες είχαν ως κέντρο τα νησιά Λήμνο και Σαμοθράκη(Σαμοθρακικό τόξο ναών) καθώς και τη Θήβα, ενώ επίσης φανερώνουν ποικιλίες ομοιότητες με τους Τελχίνες(Ρόδος), τους Κορύβαντες, τους Κουρήτες, τους Κύκλωπες και τους Δακτυλίους.

Θεματολογία

Η πλειονότητα των κομματιών των Kawir αποτελούν ύμνους προς τους αρχαίους θεούς των Ελλήνων και καλύπτουν τις διάφορες εκφάνσεις και πτυχές της Ελληνικής Θρησκείας, από τη χαρά και τη ζωή έως φυσικά και τον θάνατο. Συγκεκριμένα ο Phaesphoros σε συνέντευξη του είχε αναφέρει το εξής: «Όλοι οι στίχοι που είχαν ποτέ οι Kawir ήταν ύμνοι στους Αρχαίους Θεούς που προέρχονται από την πνευματική ιδεολογία, γνωστή και ως «Ελληνισμός».

Επιρροές

Η επιρροές των Kawir, όσον αφορά την μουσική, κατευθύνονται στα συγκροτήματα του πρώτου κύμματος του Black Metal, όπως είναι οι Bathory, οι Hellhammer, οι Mercyful Fate και οι Celtic Frost. Τα ακούσματα αυτά ήταν κοινά και αγαπημένα από όλες τις μπάντες της εποχής, τόσο από την εγχώρια σκηνή όσο και από τις σκηνές του εξωτερικού, και συνέστησαν καθοριστικό παράγοντα για την μετέπειτα πορεία τους.
Λεμονάδα

Η λεμονάδα είναι ένα δροσιστικό ποτό, αναψυκτικό, από χυμό λεμονιού, ιδιαίτερα διαδομένο το καλοκαίρι κυρίως λόγω της δροσερής του γεύσης. Παρασκευάζεται και πωλείται από πολλές εταιρείες ως αναψυκτικό, σε χάρτινη, πλαστική, ή συσκευασία αλουμινίου. Μπορεί να παρασκευαστεί και στο σπίτι. 
Οι σπιτικές συνταγές είναι πολλές, χυμός από το στύψιμο του λεμονιού που πίνεται ή σκέτος ή με την προσθήκη ζάχαρης, ακόμα και σιρόπι βρασμένης ζάχαρης. Μπορεί να προστεθεί και ανθρακικό με τη χρήση μαγειρικής σόδας, ανάλογα τα γούστα προστίθενται και διάφορα μυρωδικά, όπως δυόσμος ή βασιλικός. 
Πριν την ανακάλυψη της εμφιάλωσης, η λεμονάδα πωλούνταν από πλανόδιους μικροπωλητές που στην Ελλάδα λέγονταν λεμοναδοπώλης. Κατασκεύαζαν μόνοι τους την λεμονάδα, πρώτη ύλη για την κατασκευής της ήταν το νερό, η ζάχαρη και το "ξυνό" η το στυμμένο λεμόνι. Πρώτη φορά εμφιαλώθηκε χυμός λεμονάδας από βιομηχανία στην Ελλάδα ήταν από την ΕΨΑ στον Βόλο το 1924 .
Το όνομα Λεμονάδα έχει χρησιμοποιηθεί και σαν τίτλος, όπως η ταινία του αμερικάνικου κινηματογράφου lemonade stories, το παιδικό μουσικό συγκρότημα lemonade mouth, κ.α.
Μαμελούκοι

Η καταγωγή των Μαμελούκων

Στα μεσαιωνικά ισλαμικά κράτη έχαιραν ιδιαίτερης εκτίμησης οι δούλοι Τουρκικής καταγωγής οι όποιοι θα χρησιμοποιούνταν ως στρατιώτες. Κύρια δεξαμενή στρατιωτικών δούλων για τα ισλαμικά κράτη αποτέλεσαν οι στέπες της νοτιοανατολικής Ουκρανίας και της νότιας Ρωσίας καθώς και οι περιοχές του βορείου Καυκάσου. Εκεί κατά τον 10ο αι. μ.Χ. εγκαθιστώνται νομαδικές Τουρκομανικες φυλές οι οποίες θα σχηματίσουν δικές τους συνομοσπονδίες.
Άγιος Νικόλαος Μεσσηνίας

Άγιος Νικόλαος

Ο Άγιος Νικόλαος ή Σελίνιτσα είναι ένα γραφικό λιμανάκι της έξω Μάνης 3 χλμ. από τη Στούπα, το οποίο σήμερα λειτουργεί ως ιχθυόσκαλα και αραξοβόλι για ψαροκάικα και ψαρόβαρκες. Το όνομα Σελίνιτσα προέρχεται από τη μικρή Σελήνη ή μικρή Ελένη, σύμφωνα με το:
«Σελινίτσα, στ’ άκουσμα σου ριγ’ η Σελήνη, καθώς ο Πάρις θωπεύει την Ελένη».
Το Υπουργείο Πολιτισμού, έχει χαρακτηρίσει ως ιστορικό διατηρητέο μνημείο το κτίριο ιδιοκτησίας Χρήστου Σκαλκέα, ένα σημαντικό μνημείο για τη μελέτη της ιστορίας της αρχιτεκτονικής του χώρου. Αξιόλογες οι εκκλησίες του Αγίου Μύρωνα και του Αγίου Νικολάου, απ’ όπου πήρε το όνομά του το χωριό, ενώ είναι ξακουστές και μοναδικές οι ψαροταβέρνες του. Διαθέτει νηπιαγωγείο, λιμενικό σταθμό και κέντρο υγείας.

Άγιος Δημήτριος

Νοτιοανατολικά του Αγίου Νικολάου, βρίσκεται το γραφικό μικρό ψαροχώρι του Αγίου Δημητρίου, στη θέση της αρχαίας Πέφνου, με το βραχονήσι της. Στην Πέφνο, σύμφωνα με τη Μυθολογία, γεννήθηκαν μέσα από ένα αυγό οι Διόσκουροι, Κάστορας και Πολυδεύκης που ήταν ημίθεοι, προστάτες των ναυτιλλομένων και αδελφοί της Ωραίας Ελένης. Το αυγό αυτό ήταν το αποτέλεσμα του έρωτα του Δία, ο οποίος είχε μεταμορφωθεί σε κύκνο και της πανέμορφης Λήδας, κόρης του Γλαύκου, που για να τον αποφύγει είχε και αυτή μεταμορφωθεί σε χήνα. Από τον Παυσανία λέγεται ότι στη Πέφνο υπήρχε βασίλειο με βασιλέα τον Τυνδάρεω, πατέρα της Ωραίας Ελένης, βασίλισσας της Σπάρτης και της Κλυταιμνήστρας, βασίλισσας των Μυκηνών. Στον Άγιο Δημήτριο βρίσκεται ο Πύργος Χρηστέα, χαρακτηρισμένο ιστορικό διατηρητέο μνημείο από το Υπουργείο Πολιτισμού, ένα πυργόσπιτο του Καπετάνιου Χρηστέα της Πλάτσας Μάνης, το οποίο κτίσθηκε στην περίοδο των δύο δεκαετιών πριν από την Ελληνική Επανάσταση.
Ώρα στο Πουέρτο Ρίκο

Το Πουέρτο Ρίκο χρησιμοποιεί την Ατλαντική Ζώνη Ώρας (UTC-04:00) χωρίς τη θερινή ώρα, λόγω της εγγύτητάς του με τον Ισημερινό. Αυτό ισχύει επίσης και στις γειτονικές Αμερικανικές Παρθένες Νήσους.
Βαλκανικό κύπελλο συλλόγων 1984-85

To Bαλκανικό Κύπελλο Συλλόγων 1984-85 ήταν το 21ο Βαλκανικό Κύπελλο συλλόγων ποδοσφαίρου, μια ποδοσφαιρική διοργάνωση στην οποία πήραν μέρος οκτώ ομάδες από τέσσερα μόνο βαλκανικά κράτη: Βουλγαρία, Ρουμανία, Τουρκία, Ελλάδα. Δεν δήλωσαν συμμετοχή ομάδες από Αλβανία και Γιουγκοσλαβία. Για την εξοικονόμηση αγωνιστικών ημερών η μορφή της διοργάνωσης άλλαξε και αντί για ομίλους διεξήχθη σε σύστημα διπλών αγώνων νοκ-άουτ, ως το διπλό τελικό. Το Κύπελλο κατέκτησε ο Ηρακλής Θεσσαλονίκης από την Ελλάδα, για πρώτη φορά στην ιστορία του. Στον τελικό αντιμετώπισε την Άρτζες Πιτέστι από τη Ρουμανία, που τερμάτισε δεύτερη για δεύτερη συνεχόμενη σεζόν. Η διοργάνωση διάρκεσε μια σεζόν, από τον Οκτώβριο του 1984 ως τον Ιούνιο του 1985.
Κοιλάδα των Ανίδεων

Η Κοιλάδα των Ανίδεων (γερμανικά: Tal der Ahnungslosen) ήταν σατιρική ονομασία για δύο περιοχές στα νοτιοανατολικά και βορειοανατολικά τμήματα της πρώην Ανατολικής Γερμανίας.
Οι κάτοικοι των περιοχών αυτών γενικά δεν ήταν σε θέση να λάβουν τηλεοπτικές εκπομπές από την Δυτική Γερμανία. Θεωρούνταν ευρέως ότι οι δυτικογερμανικοί τηλεοπτικοί σταθμοί ήταν πιο αξιόπιστοι από τα επίσημα μέσα της κομμουνιστικής Ανατολικής Γερμανίας και επομένως οι άνθρωποι που δεν μπορούσαν να λάβουν τους σταθμούς πιστευόταν ότι ήταν λιγότερο καλά ενημερωμένοι σχετικά με την (πολιτική) κατάσταση στην χώρα τους και στον κόσμο, αν και εξακολουθούσαν να έχουν πρόσβαση σε ορισμένα δυτικά ραδιόφωνα.
Από τα τέλη της δεκαετίας του 1970 και μετά, καθώς οι ανατολικογερμανικές αρχές παραιτήθηκαν από την παρουσία του Westfernsehen και με την εισαγωγή της καλωδιακών (και αργότερα δορυφορικών) τεχνολογικών ο αριθμός των ανατολικογερμανικών κατοίκων (ακόμη και σε περιοχές μακριά από τα σύνορα), χωρίς πρόσβαση σε τουλάχιστον ένα κανάλι από τη Δύση μειώθηκε περαιτέρω.
Φρειδερίκος Β΄ της Αυστρίας

Βιογραφία

Ήταν δευτερότοκος γιος (από τους επιζήσαντες της ενηλικίωσης) του Λεοπόλδου ΣΤ΄ δούκα της Αυστρίας και της Θεοδώρας Αγγελίνας, απογόνου Ρωμαίου Αυτοκράτορα.

Οικογένεια

Πρώτα νυμφεύτηκε τη Σοφία Λασκαρίνα, κόρη του Θεοδώρου Α΄ Αυτοκράτορα των Ρωμαίων στη Νίκαια· δεν είχε απογόνους.
Το 1229 ο Φρειδερίκος Β΄ νυμφεύτηκε για δεύτερη φορά με την Αγνή από τον Οίκο των Άντεχς, κόρη του Όθωνα Α΄ δούκα της Μερανίας. Η προίκα της περιλάμβανε μεγάλες εκτάσεις στην Καρνιόλη και στη μαρκιωνία του Βίνντικ, γι' αυτό αποκαλούσε τον εαυτό του κύριο της Καρνιόλης (dominus Carniolae). Δεν απέκτησαν απογόνους και γι' αυτό διαζεύχθηκαν το 1243.
Αντώνιος Αντωνόπουλος (πολιτικός)

Βιογραφικά στοιχεία

Γεννήθηκε στην Πάτρα και κατά τη διάρκεια της Επανάστασης πήρε μέρος στην πολιορκία της Πάτρας αλλά και σε πολλές μάχες ακόμα, για τις υπηρεσίες του στον αγώνα τιμήθηκε με τον σταυρό του Τάγματος του Σωτήρος. Ο πατέρας του Δημήτριος, αντιπρόσωπος στην εθνοσυνέλευση της Τροιζήνας, δημογέροντας και αγωνιστής του 1821. Ο αδελφός του ήταν ο Ιωάννης Αντωνόπουλος, ο οποίος είχε διατελέσει δήμαρχος Πάτρας και Υπουργός Δικαιοσύνης.
Το 1847 εκλέχτηκε δήμαρχος Πατρέων αλλά η κυβέρνηση εναντιώθηκε, επειδή ήταν αντιμοναρχικός, και τον καθαίρεσε την ίδια μέρα, παραμένοντας έτσι στον δημαρχιακό θώκο μόλις για μια ημέρα. Έτσι στην θέση του διορίστηκε ο Κωνσταντίνος Σκουρλέτης. Εκλεγόταν επί σειρά ετών δημοτικός σύμβουλος από το 1841, ενώ είχε διατελέσει και πρόεδρος του Δημοτικού Συμβουλίου της πόλης.
Απεβίωσε στην Πάτρα στις 26 Ιανουαρίου 1887.
Ελαφηβόλια

Ελαφηβόλια ονομάζεται μια αρχαία ελληνική εορτή προς τιμή της Αρτέμιδος Ελαφηβόλου (αυτής που χτυπά τα ελάφια). Από την εορτή αυτή πήρε το όνομά του ο ένατος μήνας του Αττικού ημερολογίου, Ελαφηβολιών, που αντιστοιχεί στους μήνες Φεβρουάριο-Μάρτιο. Η εορτή αυτή πραγματοποιείτο την έκτη ημέρα αυτού του μήνα σε αρκετές περιοχές της αρχαίας Ελλάδας. 
Αναφορικά με την εορτή δεν είναι γνωστές πολλές λεπτομέρειες, παρά μόνο ότι αρχικά τελούνταν θυσίες ελαφιών. Ωστόσο αργότερα το έθιμο περιελάμβανε προσφορά γλυκισμάτων σε σχήμα ελαφιού, τα οποία ήταν παρασκευασμένα από αλεύρι, μέλι και σουσάμι. Ο Πλούταρχος αναφέρει ότι ήταν η μεγαλύτερη εορτή της πόλεως Υάμπολις στη Φωκίδα, η οποία εορταζόταν σε ανάμνηση μιας μεγάλης νίκης των κατοίκων της πόλης ενάντια στους Θεσσαλούς και ήταν προς τιμήν της Αρτέμιδος, της οποίας υπήρχε ιερό στην πόλη.   
Ο Παυσανίας επίσης αναφέρει ότι παρόμοια εορτή λάμβανε χώρα στην αρχαία Ήλιδα προς τιμήν της Ελαφιαίας Αρτέμιδος, εν μέρει παράφραση της γειτονικής λατρείας της Αλφιαίας Αρτέμιδος.
Κυριάκος Χατζηγιάννης

Βιογραφικά στοιχεία

Ο Κυριάκος Χατζηγιάννης γεννήθηκε στις 22 Αυγούστου 1963 στην Αχερίτου. Ομιλεί, πέρα από την ελληνική, την αγγλική και τη γερμανική γλώσσα. Σπούδασε μηχανολογία, οικονομικά και πολιτικές επιστήμες στο Πανεπιστήμιο της Στουτγκάρδης. Στη συνέχεια απέκτησε διδακτορικό δίπλωμα στις πολιτικές επιστήμες από το Πανεπιστήμιο του Τύμπιγκεν.
Είναι νυμφευμένος με τη Μαρίνα Αλεξάνδρου και έχει μια κόρη και ένα υιό.

Πολιτική διαδρομή

Διετέλεσε γραμματέας της Επιτροπής Διαφώτισης της ΝΕΔΗΣΥ και επαρχιακός γραμματέας της Οργάνωσης Νέων Επιστημόνων (ΟΝΕ) ΔΗΣΥ Αμμοχώστου. Την περίοδο 2003-2004 ήταν μέλος-παρατηρητής στην Οικονομική και Κοινωνική Επιτροπή της Ευρωπαϊκής Ένωσης. Έως το 2008 ήταν γενικός γραμματέας του Παναγροτικού Συνδέσμου Κύπρου. Επιπλέον, είναι αντιπρόεδρος του Ευρωπαϊκού Συνδικάτου Αγροτικών Οργανώσεων (COPA) και μέλος συμβουλευτικών επιτροπών της Γενικής Διεύθυνσης Γεωργίας και Αγροτικής Ανάπτυξης της Ευρωπαϊκής Ένωσης. Είναι μέλος του Πολιτικού Γραφείου του ΔΗΣΥ και αντιπρόεδρος της ομάδας του Ευρωπαϊκού Λαϊκού Κόμματος στην Κοινοβουλευτική Συνέλευση του Οργανισμού για την Ασφάλεια και τη Συνεργασία στην Ευρώπη. Υπήρξε μέλος της νεολαίας Junge Union της Χριστιανοδημοκρατικής Ένωσης (CDU) στη Στουτγκάρδη της Γερμανίας.
Εκλέχτηκε για πρώτη φορά βουλευτής στις βουλευτικές εκλογές του 2006 στην Εκλογική Περιφέρεια Αμμοχώστου με τον ΔΗΣΥ. Επανεκλέχθηκε στις βουλευτικές εκλογές του 2011 και στις βουλευτικές εκλογές του 2016.
Ως βουλευτής, είναι πρόεδρος της Κοινοβουλευτικής Επιτροπής Παιδείας και Πολιτισμού, μέλος της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων και μέλος της αντιπροσωπίας της Βουλής στην Κοινοβουλευτική Συνέλευση του Οργανισμού για την Ασφάλεια και τη Συνεργασία στην Ευρώπη.
Τζαν Μαρία Βισκόντι

Βιογραφία

Ήταν ο πρωτότοκος γιος του Τζαν-Γκαλεάτσο και της Αικατερίνης Βισκόντι, κόρης του Μπερναμπό δούκα του Μιλάνου.
Το 1402 δολοφονήθηκε ο πατέρας του και τον διαδέχθηκε ο Τζαν-Μαρία σε ηλικία 14 ετών, με την επιτροπεία της μητέρας του. Στο δουκάτο κάθε παράταξη αγωνίστηκε για την επιβολή της και τελικά αναδείχθηκε ο κοντοτιέρος Φατσίνο Κάνε. 
Ο Δούκας ήταν γνωστός για τα σκυλιά του, εκπαιδευμένα να σκοτώνουν ανθρώπους. Ο Τζαν-Μαρία ήταν σκληρός και ο Κάνε το αξιοποίησε: του έβαλε αμφιβολίες για τη μητέρα του και ο δούκας τη φυλάκισε στο Μόντσα, όπου απεβίωσε το 1404 πιθανώς δολοφονημένη. 
Το 1408, όταν ο Κάνε ήταν ασθενής στην Παβία, οι Γιβελλίνοι (οπαδοί του βασιλιά της Γερμανίας) του Μιλάνου σχεδίασαν την ανατροπή του. Τον χτύπησαν έξω από το ναό του Σαν Γκοτάρντο. Ο ετοιμοθάνατος δούκας όρκισε τους αξιωματούχους του να υποστηρίξουν τον αδελφό του Φιλίππο-Μαρία και πράγματι τον διαδέχθηκε.

Οικογένεια

Νυμφεύτηκε την Αντωνία Μαλατέστα του Τσεζένα, κόρη του Κάρλο Α΄ κυρίου του Ρίμινι· δεν απέκτησαν τέκνα.
Τρόικα

Η λέξη τρόικα είναι ρωσική που σημαίνει τριμερής, ή τριπλός. Ειδικότερα με την ονομασία τρόικα φερόταν παραδοσιακή ιππήλατη άμαξα, συνηθέστερα έλκηθρο, που το έσερναν τρεις ίπποι ζευγμένοι κατά μέτωπο.

Ιστορία

Οι τρόικες πρωτοεμφανίσθηκαν περί τον 17ο αιώνα, τόσο στην Ουγγαρία όσο και στη Ρωσία, αρχικά ως εμπορικές και ταχυδρομικές άμαξες που ανέπτυσσαν ταχύτητα περίπου 50 χλμ. την ώρα. Αργότερα στη Ρωσική Αυτοκρατορία, αλλά και στην Ουγγαρία άρχισαν ν' αποτελούν το κατ΄ εξοχή σύμβολο της υψηλής κοινωνικής θέσης. Εξ αυτού έφεραν πλούσιο στολισμό τόσο η άμαξα όσο και οι ίπποι. Ο μεσαίος ίππος της τρόικας, φέρονταν κάτω από αψίδα, ήταν αυτός που οδηγούσε με τον τροχασμό του την άμαξα ενώ οι δύο πλαϊνοί ήταν ελαφρά λοξά συζευγμένοι με αυτόν που κάλπαζαν, το ένα φιλάρεσκα και το άλλο αγριεμένα. Συνεπώς χαλινούς είχε μόνο ο μεσαίος ίππος. Ιδιαίτερη προσοχή δίνονταν στην επιλογή των ίππων και στην εκπαίδευσή τους ώστε να εξασφαλίζεται το συγχρονισμένο και επιθυμητό βάδισμα. Έτσι η εμφάνιση των ευγενών με τις τρόικες προσέδιδαν μια ιδιαίτερη μεγαλοπρέπεια και χρώμα. Στη Ρωσία διοργανώνονταν και ειδικές ιπποδρομίες με τρόικες.

Η μεταφορική της σημασία

Κατ' επέκταση της σημασίας του όρου, επί σοβιετικού καθεστώτος και ειδικότερα μετά τον θάνατο του Στάλιν, η λέξη τρόικα έλαβε πολιτική σημασία δηλώνοντας την κυβερνητική τριανδρία της χώρας με συνέπεια να καταστεί εξ αυτού διεθνής όρος σε αναφορές τριανδρίας, ή οποιασδήποτε τριπλής διοίκησης, ή τριμελούς επιτροπής.
Βριόκαστρο Άνδρου

Το Βριόκαστρο Άνδρου είναι οχυρό της Άνδρο κοντά στον οικισμό Κατάκοιλος. Στον χώρο υπάρχουν τμήματα οχυρωματικής περιβόλου και ερείπια λαξευτής σκάλας επί του βράχου. Στην εξωτερική πρόσοψη του τείχους, φέρεται η επιγραφή «Διός γης ηλίου περιφέρεια».
Λεόνε της Σιέρα Λεόνε

Ιστορία

Το δολάριο ήταν το πρώτο νόμισμα στη Σιέρρα Λεόνε ως ανεξάρτητης χώρας. Το 1964 εισήχθη το λεόνε και αντικατέστησε τη Λίρα Βρετανικής Δυτικής Αφρικής σε ισοτιμία της μιας λίρας προς 2 λεόνε. Αυτό σήμαινε ότι 1 λεόνε ήταν ίσο σε αξία με 10 σελλίνια.

Κέρματα

Το 1964 κυκλοφόρησαν κέρματα σε ονομαστικές αξίες του ½, 1 και των 5, 10 και 20 cents. Σε όλα υπήρχε επάνω το πορτρέτο του Σερ Μίλτον Μαργκάι. Το 1972 κυκλοφόρησαν κέρματα των 50 σεντς με το πορτρέτο του δρα Σιάκα Στίβενς. Ακολούθησε νέα σειρά το 1980 σε αξίες του ½, 1 και των 5, 10 και 20 σεντς, με το ίδιο πορτρέτο. Το 1987 εισήχθησαν τα οκταγωνικά κέρματα του 1 λεόνε.
Έπειτα από μια περίοδο υψηλού πληθωρισμού, νέα κέρματα εισήχθησαν το 1996 αξίας 10, 50 και 100 λεόνε. Το 2004 ακολούθησαν κέρματα των 500 λεόνε. Μόνο τα κέρματα των 100 λεόνε είναι σήμερα διαθέσιμα σε οποιαδήποτε ποσότητα. Οι περισσότεροι καταστηματάρχες και ιδιοκτήτες εστιατορίων στη χώρα σπανίως συναντούν κέρματα των 500 λεόνε.

Τραπεζογραμμάτια

Το 1964 κυκλοφόρησαν από την Τράπεζα της Σιέρρα Λεόνε χαρτονομίσματα σε ονομαστικές αξίες των 1, 2 και των 5 λεόνε, ενώ το 1979 προστέθηκαν εκείνα των 50 σεντς και το 1980 αυτά των 10 λεόνε. Το 1982 κυκλοφόρησαν τα τραπεζογραμμάτια των 20 και το 1988 αυτά των 100 λεόνε, τα 500 λεόνε κυκλοφόρησαν το 1991, τα 1000 και 5.000 το 1993, τα 2.000 λεόνε τη χρονιά 2000 και τα 10.000 λεόνε εισήχθησαν το 2004.
Σήμερα κυκλοφορούν χαρτονομίσματα σε ονομαστικές αξίες των 500, 1000, 2.000, 5.000 και των 10.000 λεόνε. Τα τελευταία είναι σπάνια στις συναλλαγές. Στις περισσότερες συναλλαγές χρησιμοποιούνται δεσμίδες από 5.000 λεόνε. Εξαιτίας του υψηλού πληθωρισμού, αναμένεται η εισαγωγή χαρτονομίσματος των 20.000 λεόνε.
Ένωσις Κυπρίων

Ιστορικό και επισκόπηση

Παλαιότερα, η οργάνωση ήταν γνωστή ως Παγκόσμια Ένωση Τουρκόφωνων Κυπρίων, ενώ έχει τις ρίζες της στην οργάνωση νέων LINOBAMBAKI, έναν από τους σχηματισμούς που οδήγησαν στα Συλλαλητήρια Τουρκοκυπρίων του 2011. Η οργάνωση δραστηριοποιείται στην Κύπρο καθώς και στο Ηνωμένο Βασίλειο, όπου σήμερα ο πληθυσμός των Τουρκοκύπριων είναι μεγαλύτερος από αυτόν της Κύπρου. Σε αντίθεση με τα περισσότερα Τουρκοκυπριακά πολιτικά κινήματα, υποστηρίζει μια ενιαία λύση και όχι μια ομοσπονδιακή, στο θέμα της επανένωσης της Κύπρου. Με την ιδέα μιας Κύπρου που ανήκει σε όλους τους Κυπρίους, Ελληνοκύπριους και Τουρκοκύπριους, η οργάνωση υποστηρίζει την επιστροφή στο Σύνταγμα του 1960 και την ενίσχυσή του προς την κατεύθυνση "ένα έθνος, μία σημαία, μία πατρίδα και ένα κράτος".
Η οργάνωση υποστήριξε τους Τουρκοκύπριους που είχαν γίνει στόχος στις κατεχόμενες περιοχές της Κύπρου, σε εκδηλώσεις όπως η δίωξη ορισμένων μελών της κοινότητας για την έπαρση της σημαίας της Κυπριακής Δημοκρατίας το 2013, οι επιθέσεις εναντίον της εφημερίδας «Αφρίκα» από Τούρκους εποίκους το 2018, ή οι δικαστικές υποθέσεις που κατατέθηκαν κατά των Τουρκοκύπριων δημοσιογράφων από την Τουρκία το 2019.
Το 2019, η Ένωσις Κυπρίων ανακοίνωσε δημόσια το ενδιαφέρον της να συμμετάσχει ανεξάρτητα στις Ευρωεκλογές, αλλά αργότερα εκπροσωπήθηκε από τον πρόεδρό της, Οζ Καραχάν στην λίστα του «Κινήματος Γιασεμί».
Σήμερα, η οργάνωση διατηρεί μια ποικιλία επιτροπών για διαφορετικές υποθέσεις και ζητήματα, καθώς και μια εκπαιδευτική πρωτοβουλία ονόματι «Ακαδημία Φαζίλ Οντέρ» και έναν οργανισμό που σχετίζεται με δραστηριότητες πολιτιστικής κληρονομιάς, τον «Σύλλογο Κυπριακής Λαϊκής Μουσικής». Η Ένωσις Κυπρίων είναι μέλος της «Διεθνούς Ένωσης Λαϊκού Αγώνα».
Η Περιπέτεια (ταινία 1960)

Υπόθεση

Πρώτο μέρος της "τριλογίας της αποξένωσης" του Αντονιόνι. Κατά τη διάρκεια μιας εκδρομής με γιώτ μιας παρέας αστών, στα ιταλικά Αιολικά νησιά, εξαφανίζεται σε ένα μικρό, ξερό βραχονήσι, η δυσαρεστημένη απ’τη ζωή και τον έρωτά της, Άννα (Λέα Μασάρι), ερωμένη του αρχιτέκτονα Σάντρο (Γκαμπριέλε Φερτσέτι). Οι κάπως σνομπ και βαριεστημένοι φίλοι της την ψάχνουν μάταια. Ο χαμός της Άννα ωθεί την καλύτερη της φίλη Κλάουντια (Μόνικα Βίτι) και το Σάντρο να κάνουν μαζί ένα ταξίδι αναζητώντας την. Το ταξίδι της αναζήτησης αυτής, όμως σύντομα μετατρέπεται σε προσωπικό ψάξιμο στα άδυτα της ψυχής των δυο συνοδοιπόρων, οι οποίοι παράλληλα ερωτεύονται και βρίσκουν παρηγοριά ο ένας στον άλλο. Ο χαμός της Άννας περνάει σε δεύτερη μοίρα όσο οι δυο εραστές έρχονται όλο και πιο κοντά κατά τη διάρκεια ενός ταξιδιού που έχει ως φόντο τα Αιολικά νησιά, την ταραγμένη θάλασσα και τα χωριουδάκια της Σικελίας.
Πόλεμος στο Αφγανιστάν (2001–σήμερα)

Το παρόν λήμμα καλύπτει την ιστορία του Αφγανιστάν μετά την εισβολή των Ηνωμένων Πολιτειών στο Αφγανιστάν στις 7 Οκτωβρίου 2001, περίοδο που μερικές φορές αναφέρεται ως ο πόλεμος στο Αφγανιστάν (ή ο πόλεμος των ΗΠΑ στο Αφγανιστάν, με την κωδική ονομασία Επιχείρηση Διαρκής Ελευθερία - Αφγανιστάν (2001–2014) και Επιχείρηση Φρουρός της Ελευθερίας (2015-σήμερα).
Οι ΗΠΑ και η εισβολή τους το 2001 υποστηρίχθηκε αρχικά από το Ηνωμένο Βασίλειο και τον Καναδά και αργότερα από ένα συνασπισμό από 40 χώρες, συμπεριλαμβανομένων όλων των μελών του ΝΑΤΟ. Οι δημόσιοι στόχοι του πολέμου ήταν να εξαρθρώσει την Αλ Κάιντα και να της αρνηθεί μια ασφαλής βάση επιχειρήσεων στο Αφγανιστάν εκδιώχνοντας τους Ταλιμπάν από την εξουσία. Ο πόλεμος στο Αφγανιστάν είναι ο μακροβιότερος πόλεμος στην ιστορία των Ηνωμένων Πολιτειών.
Γιωργής Κότσιρας

Ξεκίνημα

Γεννήθηκε το 1920 στην Αθήνα, σπούδασε Νομικά και Πολιτικές Επιστήμες στο Πανεπιστήμιο Αθηνών, όπου παρακολούθησε και μαθήματα στο τμήμα Φιλολογίας. Εργάστηκε ως δημόσιος υπάλληλος, επιχειρηματίας και δικηγόρος, ενώ ασχολήθηκε και με τον κινηματογράφο. Το 1965 διορίστηκε συμβολαιογράφος στην Κηφισιά.

Καλλιέργησε όλα τα είδη του λόγου

Δημοσίευσε το πρώτο του έργο, το διήγημα «Οι άνθρωποι της βουνοκορφής» τον Ιανουάριο του 1944 στο περιοδικό «Φοιτητική Τέχνη». Συνεργάστηκε με τα περιοδικά «Νέα Πορεία», «Ευθύνη», «Φιλολογική Πρωτοχρονιά» κ.ά.) και με τις εφημερίδες «Η βραδυνή», «Ελευθερία», «Ακρόπολις» κ.ά. Ήταν μέλος της Εταιρείας Ελλήνων Λογοτεχνών, καθώς και μέλος της Επιτροπής Κρατικών Βραβείων το 1977 και το 1978.
Κάφουε

Γεωγραφία

Η Κάφουε βρίσκεται νότια-κεντρικά της Ζάμπιας, δυτικά της Λουσάκα και ανατολικά της συνοικίας Κάφουε. Έχει υψόμετρο 700 πόδια (200 μέτρα). Βρίσκεται στη βόρεια όχθη του Ποταμού Κάφουε, από τον οποίο και πήρε το όνομά της. Αποτελεί τη νότια είσοδο για το οροπέδιο της Ζάμπιας, στο οποίο βρίσκονται οι Λουσάκα, Κάμπουε και Κόππερμπελτ.
Γλώσσα Γκάγια

Όνομα

Το όνομα Γκάγια είναι κορεάτικο βάσει της σύγχρονης μεταγραφής 加耶 (伽倻). Ωστόσο, ήταν δύσκολο να αποδοθεί η φωνολογική μορφή των λέξεων στις γλώσσες της Κορέας καθώς χρησιμοποιούνταν κινεζικοί χαρακτήρες, επειδή το Χάνγκουλ δεν είχε ακόμη εφευρεθεί, και έτσι μια σειρά ιστορικών μορφών βεβαιώνονται. Γενικά η λέξη Γκάγια μεταγράφεται ως Κάγια (加耶) ή Καράκ (伽落), αλλά η μεταγραφή σε παλαιότερες πηγές είναι Κάρα (加羅), και η φιλολογική ανασυγκρότηση κινείται προς το μέσο κινεζικό κάγια από το παλαιό κινεζικό κάλα = κάρα. Ο Μπέκγουιθ θεωρεί την προφορά [kaɾa] ως "σίγουρη", έτσι, η γλώσσα είναι επίσης γνωστό ως Κάρα, για παράδειγμα, στον Εθνολόγο.
Κιμεσέκ

Το Κιμεσέκ (καζακικά: кимешек) είναι παραδοσιακό κάλυμμα κεφαλής που φορούν οι παντρεμένες γυναίκες στο Καζακστάν, στη Δημοκρατία του Καρακαλπακστάν (ανήκει στο Ουζμπεκιστάν) και στη Κιργιζία.
Το κιμεσέκ είναι κατασκευασμένο από λευκό πανί και η άκρη είναι γεμάτη. Κατά την προετοιμασία του, η παλαιότερη κόρη του χωριού προσκαλείται στην πεθερά της. Ένας από τους επισκέπτες προέρχεται από μια νεαρή γυναίκα.
Καλλονή Αιτωλοακαρνανίας

Γεωγραφία - Ιστορία

Η Καλλονή βρίσκεται στις ΝΔ υπώρειες του βουνού Πύργος (1.254 μ.), στον επαρχικό δρόμο που ενώνει την Ελατόβρυση με τη Γραμμένη Οξυά και απέχει από τη Ναύπακτο 80 χλμ. Η παλιότερη τοποθεσία του χωριού ήταν χαμηλότερα αλλά οι κάτοικοί της μετακινήθηκαν σε υψηλότερο σημείο εξ΄αιτίας καθιζήσεων γύρω στο 1893. Το χωριό αναφέρεται με το παλιό του όνομα Στρωμίνιανη ή Στρώμιανη στη βυζαντινή εποχή, ενώ ο Γάλλος περιηγητής Φρανσουά Πουκεβίλ την κατονομάζει στον κατάλογο των χωριών της περιοχής Κραβάρων να κατοικείται από 30 οικογένειες. Αρκετοί κάτοικοι του χωριού έχουν εγκατασταθεί στο Μεσολόγγι, όπου έχουν ιδρύσει συνοικία με το όνομα Καλλονή. 
Αξιοθέατα της Καλλονής είναι η γραφική πλατεία με την αιωνόβια βελανιδιά και θέα στις γύρω χαράδρες, ο ενοριακός ναός της Αγίας Παρασκευής για τον οποίο η παράδοση αναφέρει ότι στη θέση του υπήρχε μοναστήρι καθώς και ο ναός της Κοίμησης της Θεοτόκου όπου βρέθηκαν αρχαίοι τάφοι (οι “ληνότρυπις”, δηλαδή Ελληνότρυπες) και μια επιτύμβια επιγραφή με τη φράση “παρ’ οδόν μνήμα” .

Διοικητικά - Ονομασία

Την περίοδο 1999 - 2010, σύμφωνα με το πρόγραμμα Καποδίστριας, αποτελούσε Δημοτικό διαμέρισμα, ανήκε στο Δήμο Αποδοτίας και ο πληθυσμός της σύμφωνα με την απογραφή του 2001 ήταν 30 κάτοικοι. Σύμφωνα με το πρόγραμμα Καλλικράτης, από το 2011 αποτελεί τη Τοπική Κοινότητα Καλλονής που ανήκει στη Δημοτική Ενότητα Αποδοτίας του Δήμου Ναυπακτίας και ο πληθυσμός της σύμφωνα με την απογραφή του 2011 είναι 105 κάτοικοι. Μέχρι το 1927 ονομαζόταν Στρωμίνιανη και μετονομάστηκε σε Καλλονή με το ΦΕΚ 206/1927.